Иван Йончев
Не завиждам, че ти пее…

chitanka.info

Не завиждам, че ти пее

всяка вечер славей песни,

редом с тебе че сияят

цяла нощ звезди небесни.

Не завиждам, че — неземен —

земна хубост не остави,

нито, Месечко, че тебе

не един поет те слави.

Но завиждам ти, че всяка

лятна нощ ти милваш нея —

мойта дружка — по която,

Месечко, аз луд лудея.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.